b'\n_START_ARTICLE_\nSam Loyd\n_START_SECTION_\nJ\xc3\xa4lkimaine\n_START_PARAGRAPH_\nLoydia pidet\xc3\xa4\xc3\xa4n laajalti yhden\xc3\xa4 Yhdysvaltojen suurista ongelmateht\xc3\xa4vien laatijoista ja popularisoijista, usein suorastaan kaikkein suurimpana. Martin Gardner nimitti h\xc3\xa4nt\xc3\xa4 \xe2\x80\x9dAmerikan suurimmaksi teht\xc3\xa4vien laatijaksi\xe2\x80\x9d ja The Strand nimitti h\xc3\xa4nt\xc3\xa4 vuonna 1898 \xe2\x80\x9dteht\xc3\xa4v\xc3\xa4n\xc2\xadlaatijoiden ruhtinaaksi\xe2\x80\x9d.  Shakki\xc2\xadteht\xc3\xa4vien laatijana h\xc3\xa4nen tyylins\xc3\xa4 erottuu kekseli\xc3\xa4isyytens\xc3\xa4 ja huumorinsa ansioista._NEWLINE_Loyd tunentaan kuitenkin my\xc3\xb6s valehtelijana ja itsekehusta, mist\xc3\xa4 h\xc3\xa4nt\xc3\xa4 on arvosteltu. Martin Gardnerin lausunto jatkuukin: \xe2\x80\x9dmutta my\xc3\xb6s selv\xc3\xa4sti touhuaja\xe2\x80\x9d.  Kanadalainen teht\xc3\xa4vien laatija Mel Stover nimitti Loydia \xe2\x80\x9dvanhaksi hylki\xc3\xb6ksi\xe2\x80\x9d ja Matthew Costello \xe2\x80\x9dongelma\xc2\xadteht\xc3\xa4vien suurimmaksi kuuluisuudeksi ... popularisoijaksi, neroksi\xe2\x80\x9d, mutta my\xc3\xb6s \xe2\x80\x9dkaupustelijaksi\xe2\x80\x9d._NEWLINE_Jonkin aikaa h\xc3\xa4n teki yhteis\xc2\xadty\xc3\xb6t\xc3\xa4 Henry Dudeneyn kanssa, mutta Dudeney lopetti kirjeenvaihdon ja syytti Loydia h\xc3\xa4nen laatimiensa teht\xc3\xa4vien varastamisesta ja julkaisemisesta omalla nimelt\xc3\xa4\xc3\xa4n. Dudeney halveksi Loydia siin\xc3\xa4 m\xc3\xa4\xc3\xa4rin, ett\xc3\xa4 samasti t\xc3\xa4m\xc3\xa4n paholaisen kanssa.\n_START_SECTION_\n15-peli\n_START_PARAGRAPH_\nLoyd v\xc3\xa4itti vuodesta 1891 kuolemaansa saakka 1911 keksineens\xc3\xa4 15-pelin. Teoksessa Cyclopedia of Puzzles, joka julkaistiin h\xc3\xa4nen kuolemansa j\xc3\xa4lkeen, sanottiin: \xe2\x80\x9dOngelma\xc2\xad\xc2\xadpelien maan vanhemmat asukkaat muistavat, kuinka min\xc3\xa4 1870-luvun alussa sain koko maailman hulluksi pienell\xc3\xa4 laatikolla, jossa oli siirrett\xc3\xa4vi\xc3\xa4 laattoja ja joka tuli tunnetuksi 14-15-pelin\xc3\xa4.\xe2\x80\x9d T\xc3\xa4m\xc3\xa4 ei kuitenkaan pit\xc3\xa4nyt paikkaansa, sill\xc3\xa4 pelin oli keksinyt posti\xc2\xadmestari Noyes Chapman, eik\xc3\xa4 Loydilla ei ollut mit\xc3\xa4\xc3\xa4n tekemist\xc3\xa4 pelin keksimisen eik\xc3\xa4 sen alku\xc2\xadper\xc3\xa4isen suosion kanssa. Lis\xc3\xa4ksi peli tuli tunnetuksi vasta vuonna 1880, ei 1870-luvun alussa. Loyd julkaisi ensimm\xc3\xa4isen artikkelinsa pelist\xc3\xa4 vasta vuonna 1896, mutta vuodesta 1891 l\xc3\xa4htien h\xc3\xa4n 20 vuoden ajan pyrki valheellisesti v\xc3\xa4itt\xc3\xa4m\xc3\xa4\xc3\xa4n keksineens\xc3\xa4 sen._NEWLINE_Loyd oli innostunut my\xc3\xb6s tangram-teht\xc3\xa4vist\xc3\xa4 ja h\xc3\xa4n julkaisi kirjan, jossa oli 700 ainutlaatuista tangram-kuviota ja mieli\xc2\xadkuvituksellinen historiikki Tangramin alkuper\xc3\xa4st\xc3\xa4. Kertomus esitettiin totena, mutta sit\xc3\xa4 on pidetty Sam Loydin onnistuneimpana huijauksena.\n_START_SECTION_\nTakaisin Klondikesta\n_START_PARAGRAPH_\nT\xc3\xa4m\xc3\xa4 on yksi Sam Loydin tunnetuimmista ongelmapeleist\xc3\xa4, joka tiett\xc3\xa4v\xc3\xa4sti julkaistiin ensimm\xc3\xa4isen kerran New York Journal and Advertiser -lehdess\xc3\xa4 24. huhtikuuta 1898. Loydin alkuper\xc3\xa4iset ohjeet kuuluivat:_NEWLINE_Aloita keskimm\xc3\xa4isest\xc3\xa4 ruudusta ja kulje kolme askelta suoraan johonkin kahdeksasta suunnasta, pohjoiseen, etel\xc3\xa4\xc3\xa4n, it\xc3\xa4\xc3\xa4n tai l\xc3\xa4nteen taikka vinottain koilliseen, kaakkoon, lounaaseen tai luoteeseen. Kun olet kulkenut kolme askelta samaan suuntaan, saavut ruutuun, jossa on jokin numero, joka ilmoittaa, kuinka monta askelta on kuljettavana seuraavana p\xc3\xa4iv\xc3\xa4n\xc3\xa4, johonkin kahdeksasta suunnasta. Kun t\xc3\xa4m\xc3\xa4 uusi piste on saavutettu, jatka j\xc3\xa4lleen sen mukaan, mik\xc3\xa4 luku siihen on merkitty, ja jatka samaan tapaan, noudattaen aina siihen ruutuun merkitty\xc3\xa4 lukua, johon olet saapunut, kunnes saavut ruutuun, jossa oleva luku ohjaa sinut juuri yhden askelen reunan ulkopuolelle, jolloin Sinun oletetaan saapuneen mets\xc3\xa4n ulkopuolelle ja voit huutaa mit\xc3\xa4 tahansa, sill\xc3\xa4 olet ratkaissut ongelman.'